google/wiki40b huggingface dataset:
סעיד עוזרי

הרב סעיד (סעדיה) עוזרי (שם המשפחה מאוית גם עזיירי, עזירי, אלעזירי, עוזירי; ה'תרכ"ט, 1869, צנעא, תימן - ב' בתמוז ה'תשי"ד, 3 ביולי 1954, ירושלים) היה רב וראש ישיבה בצנעא וממנהיגי הדור האחרון של יהדות צנעא. בהשפעתו התעוררו רבים לעלות לארץ ישראל.

ביוגרפיה

נולד בשנת תרכ"ט (1869) בעיר צנעא שבתימן ליוסף עוזרי. הרב חיים קורח היה מלמדו העיקרי של עוזרי בתקופת ילדותו, ובתחילת בגרותו למד בבית המדרש "בית אלכוחלאני" בראשות גיסו, הרב שלום חבשוש.
הוא התפרסם בקהילתו כבעל קול ערב ושימש כחזן.
עם פטירת ראש ישיבת "בית אלאוסטא" - הרב חיים עראקי הכהן, התמנה עוזרי לעמוד בראשות הישיבה ובתפקיד זה שימש כארבעים שנה. ישיבה זו הייתה בעלת שם והתפילות בה היו גדולות ומרשימות (השתתפו בהן כאלף איש ומתוכם כשלוש מאות כהנים). מאז הופקד על הישיבה ובית הכנסת, התפרסם הרב עוזרי כאחד המנהיגים המשפיעים בקהילת צנעא, ותקופה מסוימת הוא שימש גם כחבר בית דינו של הרב הראשי הרב יחיא יצחק הלוי.
בזמן המחלוקת שפרצה בקהילת צנעא על אמיתות ספר הזוהר והקבלה, היה הרב עוזרי דמות מרכזית בין מנהיגי המתנגדים לתנועת הדרדעים ועודד תמיכה בקבלה. בעידודו יצא לאור הספר "אמונת ה'", שבו השיב הרב עוזרי ורבנים נוספים לטענותיו של הרב יחיא קאפח, מנהיג הפלג הדרדעי, בספרו "מלחמות ה'".
הרב עוזרי דגל ברעיון הציוני, ובהשפעתו עלו רוב תלמידיו ורבים מבני עדתו לארץ ישראל. הוא עצמו עלה לישראל בט"ו בחשוון ה'תש"י (1949).
למרות שגילה התלהבות מהרעיון הציוני כמו כל יהודי תימני, הוא התאכזב מהחילוניות שבארץ, וכשחלה ובא אליו אחד מתלמידיו לבקרו אמר לו: "בני, אל תנחמני בניחומים של שוא. צריך לומר אוי לנו מעלבונה של תורה. איה ריבוץ תורה כראוי? ואיפה התלמידים, נערים וגדולים יחדיו, הלומדים ש"ס ופוסקים ונושאים ונותנים בהלכה ומנפים אותה בשלוש עשרה נפה, עד שמבררים אותה על בוריה". אף על פי כן, הוא שמח על הזכות שנפלה בחלקו לקיים מצוות ישוב ארץ ישראל. ביטוי לשמחתו זו ניתן כאשר למעברת "תלפיות", בירושלים, בה התגורר, הגיע ראש הממשלה דוד בן-גוריון והרב עוזרי הניח את שתי ידיו על ראשו ובירכו בברכת כהנים.
הרב עוזרי נישא, ולאחר שנים נפטרו אשתו ובניו והוא נותר עם בנותיו, הוא נישא בשנית אך לאחר שנולדו לו שלוש בנות נפטרה גם אשתו השנייה. בזקנותו נשא את זהרה (שרה) צאלח ונולדו להם שני בנים ושתי בנות. הבת הגדולה נפטרה בילדותה בנסיבות טרגיות.
הרב סעיד עוזרי נפטר בביתו שבשכונת הקטמונים בירושלים בשבת ב' בתמוז ה'תשי"ד (1954) מיד כשגמר לומר קדושה של תפילת מוסף. בן 85 במותו. תלמידו המובהק הוא הרב יוסף צוברי שבהספדו עליו אמר: "אשריך מורנו ורבנו סעדיה, שגופך קדוש ויצאה נשמתך בקדושה".
קרוטנואיד

קרוטנואידים הם קבוצת פיגמנטים אורגניים המצויים בעיקר בצמחים, שצבעם נע בין אדום לצהוב. צבעיהם של פירות וירקות שונים כמו גזר, עגבנייה, מנגו ושסק נובעים מהקרוטנואידים שבהם. חלק מהחומרים משמשים חומרי מוצא לתרכובות ביולוגיות. באדם, קרוטנואידים חשובים לבריאות העיניים, העור, העיכול, המערכת החיסונית וריריות שונות. הקרוטנואידים משמשים כנוגדי חמצון חזקים, וישנם מחקרים המצביעים עליהם גם כעוזרים במניעת סרטן בצורה מובהקת.

מבנה ותכונות

הקרוטנואידים הם טטרהטרפנים (Tetraterpene) המכילים כל אחד 8 יחידות איזופרן, כלומר 40 אטומי פחמן. לקרוטנואידים מבנה של שרשרת פחמימנים פוליאנית. לחלקם יש בקצה טבעות ו/או אטומי חמצן. הם מכילים מספר רב של קשרים כפולים מצומדים, המורידים את אנרגיית העירור של האורביטלות במולקולה, וספקטרום הבליעה שלהם מוסט לכוון האדום. כתוצאה מכך הקרטנואידים הם בעלי צבע נראה. 
קבוצת הקרוטנואידים כוללת מעל 600 חומרים שונים, המתחלקים לשתי קבוצות: קרוטנים, שהם פחמימנים שאינם כוללים חמצן, וקסנתופיליים הכוללים חמצן. הקרוטנים כוללים, בין השאר את אלפא-קרוטן, בטא-קרוטן, גאמא-קרוטן וליקופן. הקסנתופיליים כוללים את לוטאין וזאקסנטין. 
חומצה אבציסית נוצרת משבירה של קרוטנואידים כמו ליקופן.

בעולם החי והצומח

הקרוטנואידים נמצאים בכלורופלסט ובכרומופלסטים של צמחים ובאורגניזמים המבצעים פוטוסינתזה, בין השאר בסוגים מסוימים של חיידקים, ובסוגים מסוימים של פטריות. בחיידקים סגולים נמצאים מגוון קרוטנואידים הנותנים להם את צבעם. הצמחים והאורגניזמים מייצרים את הקרוטנואידים משומנים ומתרכבות בסיס אחרות. בעלי החיים היחידים שידוע שהם מייצרים קרוטנואידים הם כנימות עלה וקרדית הקורים. 
הקרוטנואידים אחראים לצבע ורוד, אדום, כתום או צהוב בבעלי חיים שונים. לברווז ורוד-אוזן פיגמנטים קרוטנואידים בקצה הראש הנותנים לאוזן את צבעו הוורוד. בדג הסלמון, ממשפחת הסלמוניים, קרוטנואיד הנותן לעור את הצבע האדום שלו.

באדם

חלק מהקרוטנואידים, בהם אלפא-קרוטן, בטא-קרוטן, גאמא-קרוטן, ביתא-קריפטוקסנטין וביתא–זאקרוטן, מהווים מקור לפרו-וויטמין A (חומר המוצא לוויטמין A בגוף האדם), הידוע כנוגד חמצון חזק ומונע מחלות. לעומת זאת, ליקופן אינו נהפך בגוף לוויטמין A. 
מחקרים שונים הראו מתאם בין צריכת קרוטנואידים וסיכון נמוך יותר לסרטן, מחלות קרדיווסקולרית, השמנת יתר, התסמונת המטבולית וקטרקט. מחקרים רבים נעשו בניסיון לברר את מנגנוני הפעולה של הקרוטנואידים שיכולים להסביר את היתרונות של הקרטונואידים, ואלו מצאו בקרוטונואידים תכונות נוגדי חמצון ובקרת גנים. 
בפירות וירקות הנמצאים בתזונה הרווחת של בני האדם נמצאים לפחות 40 קרוטנואידים. מספר קרוטנואידים, בעיקר אלפא-קרוטן, בטא-קרוטן, ליקופן, לוטאין, זאקסנטין ובטא-קריפטוקסנטין, מגיעים לתאים של גוף האדם. בנוסף, נמצאו כמויות קטנות של מספר קסנתופילים נוספים בגוף האדם. אולם רובם של הקרוטנואידים אינם נספגים על ידי גוף האדם ואינם מגיעים לזרם הדם.

מחקר

פאול קארר חקר את הקרוטנואידים הצהובים, קבע את המבנה הכימי שלהם, והראה כי כמה מהם הופכים בגוף לוויטמין A. על עבודתו זו קיבל פרס נובל לכימיה בשנת 1937. ריכרד קון קיבל פרס נובל לכימיה בשנת 1938 על עבודתו בקרוטנואידים וויטמינים.
נתן נלסון פיענח את מבנה ה-photo system I ‏(PSI) של צמחים עילאיים בעזרת שיטות קריסטלוגרפיות. פתרון הגביש של ה-PSI חשף מבנה הכולל 18 חלבונים שונים בעלי 46 קטעים חוצי ממברנה, כ-170 מולקולות כלורופיל (החומר הירוק בצמח שמבצע פוטוסינתזה) וכ-30 קרוטנואידים.
אנטליה

גאוגרפיה ואקלים

העיר ממוקמת על מצוק בגובה של 35 מטר במרכזו של מישור פמפיליה ולאורכו של מפרץ אנטליה. המישור מוקף בהרי הטאורוס מכל עבריו. ההרים מגינים על המישור מפני השפעותיו של האקלים היבשתי השורר ברמת אנטוליה, והאקלים באנטליה הוא ים תיכוני אופייני. בעיר כ-60 ימים גשומים בשנה והטמפרטורה הממוצעת בחודש ינואר היא 10.6 מ"צ ובחודש יולי 28.3 מ"צ. טמפרטורת מי הים נעה בין 17 מ"צ ל-28 מ"צ.

כלכלה ותחבורה

עיקר הכנסותיה של העיר מענף התיירות, אך גם מחקלאות, מסחר ובמידה פחותה מכך גם מתעשייה. החקלאות כוללת גידול הדרים, ירקות, כותנה, פרחים ואפילו בננות. ההתפתחות המהירה בענף התיירות החל בשנות השבעים של המאה ה-20 הביאה להגירת תושבים אל העיר בהיקף ניכר, ויצרה תנופת בנייה של בתי מלון ואתרי נופש, ופרויקטים רחבי היקף כמו הקמת שדה התעופה ותחנת האוטובוסים המרכזית החדשה בצפונה של העיר. בעיר פועלת "אוניברסיטת הים התיכון" (Akdeniz Üniversitesi) שהוקמה בשנת 1982.
מנמל התעופה הבינלאומי של אנטליה יוצאות טיסות סדירות לרחבי טורקיה וטיסות סדירות ושכר לאירופה ולישראל. העיר מקושרת בקווי אוטובוס לכל חלקי המדינה, ובקו מעבורת לוונציה. התחבורה הפנימית נסמכת על שירותי אוטובוס, דולמוש ועל קו חשמלית בן 8 ק"מ לאורך החוף.
גראבוב

יהודי גראבוב

תיעוד לישיבת יהודים ביישוב קיים מהמאה ה-18, ומסוף המאה ה-19 התקיימה במקום קהילה עצמאית. בין מלחמות העולם התקיימה בכפר פעילות ציונית, וכן פעל בה הבונד. בשנת 1921 נמנו בכפר 915 יהודים, רוב תושביו.
בסוף שנות השלושים סבלו יהודי הכפר מהחרם הפולני על עסקי יהודים, וכן ממקרים רבים של ניפוץ שמשות בבתיהם. הרב האחרון של הקהילה לפני מלחמת העולם השנייה היה אלימלך הולשטוק, בנו של האדמו"ר יחזקאל הולשטוק (שניהם נספו בשואה).

בשואה

עם כיבוש הכפר בידי הגרמנים בספטמבר 1939 הגיעו אליו מאות פליטים יהודים, בעיקר מלנצ'יצה הסמוכה. יהודי המקום הועסקו בידי הגרמנים בעבודות כפייה במסגרת סדנאות שונות.
בפברואר 1941 הוקם בכפר גטו, אליו הועברו יהודי המקום. בשל קרבת היישוב למחנה ההשמדה חלמנו, הגיעו ליהודיו שמועות על המתרחש במקום, והרב המקומי, יעקב שולמן, אף שלח מכתב אזהרה בנושא לגטו לודז'. בקיץ 1942, יהודי שעבר לגטו לודז' הביא עימו את המכתב שכתב הרב שולמן ב-1 בספטמבר 1942:
יקריי,
לא עניתי על מכתבכם עד עכשיו כי לא ידעתי על הדברים שעברו בשמועה. עכשיו, לצערינו הגדול, אנחנו יודעים הכל. עד ראייה שבמקרה הצליח להימלט מהגהינום נפגש איתי...למדתי ממנו הכל. המקום הזה שבו כולם נרצחים נקרא "חלמנו", לא רחוק מדביה: והם כולם נקברים ביער לוחוב (Lochow) ליד. האנשים נרצחים באחת משתי הדרכים: על ידי יריות או באמצעות תאי גזים. זה מה שקרה בעיירות דביה, איזביצה קוייבסקה, קלודו ואוה ואחרות. לאחרונה, אלפי צוענים הובא לשם מ"מחנה הצוענים" בלודז'. ובמשך הימים האחרונים, הם מביאים אלפי יהודים מלודז' לשם ועושים להם את אותו הדבר. שלא תחשבו שאדם משוגע כותב; לצערי, זוהי האמת האכזרית והטרגית  (אלוהים הטוב!), זרוק את הסמרטוטים שלך, התיז את ראשך בעפר או רץ ברחובות ורקוד בטירוף. אני כל כך עייף מהסבל של עם ישראל שהעט שלי לא יכול לכתוב יותר. ליבי נשבר. אבל אולי הקב"ה ירחם וישמור את אחרוני האנשים של עמינו. עזור לנו אוי בורא עולם!
בפברואר 1942 הוטל על יהודי הכפר לשלם סכום כופר לגרמנים, ובאפריל 1942 שולחו כ-1,240 היהודים שנותרו ביישוב לחלמנו.
דונלד סנגסטר

תולדות חייו

כנער הצטיין סנגסטר, במקביל ללימודיו, גם בספורט והיה שחקן קריקט, מתעמל ומתאגרף. בשנת 1933, בגיל 21, נבחר למועצת מחוז הולדתו ומאז לא חדל מפעילות ציבורית ופוליטית. בשנת 1937 קיבל רישיון לעריכת דין. מ-1949 ועד 1967 כיהן כסגנו של אלכסנדר בוסטמנטה באיגוד עובדי התעשייה ובמפלגת הלייבור של ג'מייקה. כיהן כשר הרווחה, שר העבודה ושר האוצר בממשלותיו של בוסטמנטה. בפברואר 1964, עקב מחלתו של בוסטמנטה, היה סנגסטר לראש המפלגה וראש הממשלה בפועל.
סנגסטר נבחר לראשות הממשלה והחל לכהן ב-23 בפברואר 1967, אולם בעת ביקור במונטריאול, קנדה, נתקף בדימום מוחי תת-עכבישי ומת. רק חמישה ימים לפני כן קיבל תואר אבירות מאת אליזבת השנייה, מלכת הממלכה המאוחדת. יו שירר נבחר להחליפו בתפקידיו.
סנגסטר לא נישא מעולם ולא היו לו ילדים.
אסקראן

אסקראן הוא מחוז של נגורנו קרבאך. אסקראן נמצאת במרכזו של החבל, מקיפה את עיר הבירה סטפנקרט (חאנקנדי). אסקראן גובלת עם המחוז האזרביג'אני חוג'אלי, נמצאת תחת שליטה ארמנית מלאה.
רוב שטח המחוז היה חלק של אזור אוטונומי נגורנו קרבאך בתקופת ברית המועצות. עתה הוא כולל גם חלק של מחוז אגדם של אזרבייג'ן.
שטח המחוז הוא 1222 קמ"ר ומתגוררים בו כ-17000 תושבים (2005).
נמו 33

נמו 33 הוא מתקן בריכת שחייה מקורה בבריסל, בלגיה. הוא החזיק בשיא של בריכת השחייה המקורה העמוקה ביותר בעולם בין פתיחתו ב-1 במאי 2004 וההשלמה של בריכת Y-40 במונטגרטו שבאיטליה ב-5 ביוני 2014.
העומק המרבי של הבריכה הוא 34.5 מטר. היא מכילה 2,500,000 ליטר של מי מעיין ללא כלור מסוננים היטב, הנשמרים בטמפרטורה של 30 מעלות על ידי מחמם סולרי. בעומק 10 מטרים ישנן מספר מערות תת-ימיות מדומות. בזכות הטמפרטורה החמימה בבריכה יכולים צוללנים לצלול לפרקי זמן ארוכים בלי חליפה יבשה. 
המתחם תוכנן על ידי מומחה הצלילה הבלגי ג'ון נטיהרט כמתקן רב-תכליתי ללימודי צלילה, פנאי, והפקת סרטים ב-2004. 
מכניקה פופולרית מדרג את נמו 33 כאחת מ-18 הבריכות המוזרות ביותר בעולם.

בטיחות

המתקן מורשה לתיירים, צוללנים חובבים, וצוללנים מקצועיים. על הצוללנים להיות בני 12 שנים לפחות ובמצב בריאותי טוב. כל הצוללנים חייבים להיות מוסמכים או מונחים על ידי מאמן. לכל הצוללנים חייב להיות צוללן מוסמך כעמית לצלילה.

תכונות

המתקן מכיל מסעדה, חנות ספרים, חנות בגדי ים, חנות מזכרות, וחדרים לפעילויות מים נוספות. ישנו מספר רב של חלונות תת-מימיים המאפשרים למבקרים להביט בבריכות בעומקים שונים. בנוסף, הוא מציע סיורים ברחבי העיר בריסל.
באסל ח'רטביל

ביוגרפיה

חארטאביל נולד וגדל בסוריה, שם התמחה בפיתוח תוכנה בקוד פתוח. הוא היה המייסד ומנהל הטכנולוגיות הראשי של חברת המעבדות אאיקי (Aiki), ומנהל הטכנולוגיות הראשי של אל-אוס (الأوس), מוסד מחקר ופרסום העוסק בארכאולוגיה. כמו כן הוא הוביל פרויקטים עבור חברת Creative Commons בסוריה ותרם לדפדפן Firefox של מוזילה, ויקיפדיה, ול-Open Clip Art Library. הפרויקט האחרון שלו כלל שחזור תלת-ממדי של העיר העתיקה תדמור ופיתוחי אינטרנט עבור אאיקי.
ב-15 במרץ 2012 נעצר בגל המעצרים שנערך ברובע אל-מזה בדמשק. יום זה היה יום השנה הראשון למלחמת האזרחים בסוריה, בו תומכי ומתנגדי המשטר הסורי הפגינו בדמשק ובמקומות נוספים במדינה. לאחר שדבר מעצרו נודע בחודש יולי, החל קמפיין גלובלי הקורא לשחרורו.
חארטאביל דורג במקום ה-19 במגזין Foreign Policy ברשימת ההוגים העולמיים המובילים, בזכות "חתירה, כנגד כל הסיכויים, להפיכה סורית לא-אלימה".
צוללת לחקר האגמים בטיטאן

רקע

במסגרת החיפוש אחר חיים מחוץ לכדור הארץ מקובל להניח מספר הנחות יסוד שיאפשרו חיים. במסגרת הנחות יסוד אלה מקובל להניח שהתנאי הבסיסי להתפתחות חיים הוא נוכחות מים נוזליים. הירח טיטאן, אף על פי שאינו נכלל בגבולות האזור הישיב של מערכת השמש, הוא הירח היחידי במערכת השמש שידוע כי קיימת בו אטמוספירה (מורכבת מ־94% חנקן ו־6% מתאן). גשושית הויגנס שהונחתה על טיטאן ב2005 איששה את ההערכות כי יש בו מערכת אקלים, ימים ואגמים, ורבים מחומרי הגלם של החיים, כולל חנקן, פחמן ומימן. רבים מאלה כלואים מתחת לשכבת קרח, אך לא כולם.
בצפון טיטאן יש אגם גדול בשם ימת קראקן  המכיל תרכובת אורגנית של מתאן ואתאן והטמפרטורה הממוצעת בו היא 180 מעלות צלזיוס מתחת לאפס, כתוצאה מהאנרגיה המעטה שמגיעה מהשמש. מחקרים הצביעו שחיים יכולים להווצר בטיטאן בזכות החומרים האורגניים שנמצאים בו ובזכות אנרגיה תרמית שעשוייה להיפלט מבטן האדמה וליצור טמפרטורה נוחה לקיום חיים, כמו גם בירח נוסף של שבתאי, אנקלדוס, שם ייתכן שאוקיינוס כלוא מתחת לשכבת הקרח. גשמי המתאן יורדים בעיקר בקטבים, בעוד ישנם אזורים נרחבים בטיטאן שלא יורדים בהם גשמים כלל. לכן נאגרים בקטבים אגמים וימים, הגדול שבהם הוא ימת קראקן בו מתוכננת להתבצע המשימה. רוחבה של ימת קראקן הוא 1170 ק"מ, כגודל הימות הגדולות באמריקה הצפונית, ועומקה עשוי להיות כ־300 מטר.

המשימה

התכנון הוא לשגר באמצעות משגר אטלס 5 רכב חלל הדומה ל־X-37 לא מאויש שישרוד כניסה על־קולית לאטמוספירה של הירח, לפני שישגר את הצוללת, בזמן שהוא צונח לקרקעית האוקיינוס בטיטאן. הצוללת תצויד במערכת של איסוף דגימות מהקרקע, חיישנים ומצלמה ותעביר באמצעותם מידע אודות ההרכב הכימי של הימים; כמו כן, הצוללת גם צפויה לחקור את מזג האוויר, מחזורי הגאות והשפל, קווי החוף והאיים הנעלמים המסתוריים שנצפו על טיטאן. הצוללת מתוכננת להיות צוללת גרעינית.

שימושים נוספים

אם המשימה תצליח, היא תוכל להוות בסיס משמעותי למשימת מחקר מתחת לשכבת הקרח של אירופה, ירחו של כוכב הלכת צדק. משימה זו תהיה מסובכת לא פחות, מאחר שיהיה צורך לפתח טכנולוגיה מתאימה לשם קידוח בתוך שכבת הקרח וכן לאפשר לצוללת לשדר נתונים בחזרה לכדור הארץ. בנוסף יהיה צורך למפות את הקיים מתחת לפני השטח כדי לאתר מקומות קידוח מתאימים.
לייסי שאבר

ביוגרפיה

שאבר נולדה בפארביס, מיסיסיפי למשפחה נוצרית ממוצא קייג'ון-צרפתי, סיציליאני-איטלקי, אנגלי וסקוטי. הוריה הם ג'ולי ג'ונסון וטוני שאבר, דובר צרפתית מלואיזיאנה שעבד בחברת נפט. יש לה אח קטן, טיג'יי, ושתי אחיות גדולות, וונדי וכריסי. לאחת מהן יש מסעדה בפרוויס.
שאבר מתגוררת בדרום קליפורניה מ-1994, השנה שבה החלה לככב בשולחן לחמישה.

קריירה

סרט הקולנוע הראשון ששאבר הופיעה בו היה מותחן הפנטזיה "אבודים בחלל" (1998). היא דובבה את דמותה של אליזה תורנברי בסדרת האנימציה "The Wild Thornberrys", ובשני הסרטים העוקבים לסדרה: "The Wild Thornberrys Movie"‏ (2002) ו-"Rugrats Go Wild"‏ (2003). היא דיבבה את קולה של מג גריפין בעונה הראשונה של "איש משפחה" (1999), לאחריה פרשה והוחלפה על ידי מילה קוניס. היא שיחקה בסרט טלוויזיה "The Brooke Ellison Story" שהופק על ידי כריסטופר ריב ומבוסס על סיפור אמיתי. היא כיכבה בסרט "ילדות רעות" ובסרט הטלוויזיה "Hello Sister, Goodbye Life"‏ (2006), שהופק עבור ABC Family. היא הופיעה בחידוש לסרט "חג מולד שחור" מ-1974. היא הופיעה בפרק אורח של הסדרה "הלוחשת לרוחות" לצד ג'ניפר לאב יואיט ששיחקה לצדה בשולחן לחמישה. היא דיבבה את דמותה של הנסיכה אליז במשחק "סוניק הקיפוד" שמיועד לXbox 360 ופלייסטיישן 3. היא דיבבה את גוון סטייסי בסדרת הטלוויזיה "ספיידרמן המדהים".
ב-2005 זכתה שאבר יחד עם חברותיה לסרט "ילדות רעות" בפרס "הקאסט הכי מוצלח על המסך" ב"טקס פרסי MTV".
בשנת 2006 שיחק בדרמה הטלוויזיונית "שלום עולם, להתראות חיים" בתפקיד ראשי, של סטודנטית בקולג' שנהפכת להיות האפוטרופוסית של אחותה החורגת בת ה-7, לאחר מות אביהן.
ב-2007 היא כיכבה בפיילוט של סדרה של FOX שנקראת "The Hot Years", וסובבת סביב חייהם של ארבעה חברים שגרים ביחד. הסדרה לא עלתה לאוויר. בינואר של אותה שנה, היא הופיעה על שער המגזין מקסים.

חיים אישיים

ב-22 בדצמבר 2013 נישאה לבן זוגה בשנים האחרונות, דייוויד נהאדר בלוס אנג'לס. בספטמבר 2016 נולדה בתם, ג'וליה.
האנשים (להקה)

האנשים היא להקת רוק אלטרנטיבי שהוקמה על ידי המלחין והמפיק דרור שוסטק. הלהקה יוצרת מוזיקה מלנכולית שמתאפיינת בווקאליות עשירה ומשלבת כלי נשיפה ונגיעות אלקטרוניות.

היסטוריה

הלהקה הוקמה בתחילת שנות ה-2000 על ידי דרור שוסטק. במהלך הזמן ההרכב התחלף, והתגבש ההרכב הנוכחי, שעובד יחד מזה מספר שנים.
הלהקה הוציאה את הדיסק הראשון, "מוזיקה מהמרתף", במסגרת פרויקט נקסט בשנת 2002. מתוכו בלטו השירים"לייט בלומר" "בואי לאילת" (גירסת כיסוי לשיר המפורסם של ליאור ייני) והשיר "ברזילרה", שהושמעו ברדיו לא מעט. הדיסק נבחר על ידי בועז כהן (מעריב) לאחד מאלבומי העשור. במהלך שלוש השנים הבאות הופיעה הלהקה במקומות שונים בתל אביב (בעיקר תיאטרון תמונע), ביצעה שירים מהאלבום הראשון, וגם שירים חדשים.
במהלך שנת 2005 הוציאה הלהקה את הסינגל "אור השמש".
לאחר הפוגה ארוכה, ב-2007, יצא האלבום השני ששמו "עוץ" (על ידי חברת התקליטים התו השמיני) ובעקבותיו יצאה הלהקה לסיבוב הופעות נוסף. בין היתר, הופיעה הלהקה בפסטיבל ישראל 2007.
במהלך 2014 הלהקה עבדה על האלבום החדש בניהולו האומנותי של עמיר לב.
אנדרה סיטרואן

ביוגרפיה

נולד כילד החמישי והצעיר ביותר ללוי סיטרוּן (Citroen), יהלומן מאמסטרדם, ומאשה קליינמן, ילידת ורשה, משפחת יהלומנים יהודים. בני המשפחה עברו מאמסטרדם לפריז ב-1873 ו"צירפתו" את שמם ל"סיטרואן".
כאשר היה בן שש, התאבד אביו בעקבות כשלונות בעסקים.
סיטרואן היה תלמיד מצטיין וסיים את לימודיו באקול פוליטכניק בשנת 1900.
לאחר סיום לימודיו החל לעבוד כמהנדס במפעל לקטרים שהיה בבעלות ידידי המשפחה, האחים הינשטיין. בשנת 1905 השקיע את כספי הירושה שלו בחברה ושינה את שמה ל"סיטרואן-הונשטיין". הוא התקדם לייצור גלגלי שיניים מורכבים ועם פרוץ מלחמת העולם הראשונה עבר לייצור פגזים.
בשנת 1912 נפגש עם הנרי פורד בדטרויט והתרשם עמוקות משיטותיו לייצור המוני וזול של מכוניות. הוא החליט ליישם שיטות אלו באירופה, שעד אז יוצרו בה מכוניות בעבודת יד בלבד.
בשנת 1919 ייסד את חברת סיטרואן למכוניות, ובשנות השלושים הוביל אותה למעמד חברת הרכב הרביעית בגודלה בעולם. כבר בשנה הראשונה לפעילותו הוא ייצר 20,000 מכוניות בשיטת הסרט הנע, כשליש ממספר המכוניות בצרפת כולה באותה עת. בשנת 1934 החברה פשטה רגל והשליטה עליה עברה למישלן.
סיטרואן נפטר מסרטן הקיבה ב-1935. בשנת 1992 נחנך פארק על שמו ברובע החמישה עשר של פריז בדרום-מערב העיר, במקום בו עמד בעבר מפעל המכוניות שלו.
Can't Stop Dancin'

רקע וכתיבה

השיר נכתב על ידי בקי ג'י, דוקטור לוק, אלכסנדר קסטילו ואסקז, אר. סיטי וקרקוט והופק על ידי דוקטור לוק וקרקוט. השיר הוא שיר בסגנון הפופ הלטיני, המשלב בתוכו גם את סגנון הדאנס פופ, שאפיין שירים נוספים של ג'י.
בנוסף לכך, עלה השיר לרשת הזרמת המדיה ספוטיפיי, בסמוך לצאתו.

וידאו קליפ

הווידאו קליפ הנלווה שצולם לשיר הועלה לערוץ ה-Vevo של בקי ג'י ב-3 בדצמבר 2014. הקליפ בוים על ידי חנה לוקס דייוויס. בתחילת הקליפ ניתן לראות את ג'י עומדת במרפסת, כשהיא מביטה לעבר הרחוב. לאורכו של הקליפ ניתן לראותה רוקדת ללא הפסקה, כשם השיר.
נכון לפברואר 2019, מונה הצפיות של הקליפ עומד על כ-171 מיליון צפיות.
קתרין דנב

ביוגרפיה

דנב נולדה בפריז בשם קתרין דורליאק, בת להורים שחקני במה: מוריס טינאק ואשתו רנה דנב. לדנב שתי אחיות: השחקנית פרנסואז דורליאק (1942–1967) וסילבי דורליאק ובנוסף אחות למחצה בשם דניאל. השם דנב היה שם הנעורים של אמה של קתרין. היא בחרה בשם משפחה זה לשמש כשם הבמה שלה, על מנת  להבדיל את עצמה מאחיותיה. דנב התחנכה בבתי ספר קתוליים.
דנב הייתה נשואה לצלם הבריטי דייוויד ביילי בין השנים 1965 ל-1972.
לדנב שני ילדים, כריסטיאן ואדים מבמאי הקולנוע רוז'ה ואדים וקיארה מסטרויאני מהשחקן מרצ'לו מסטרויאני.

קריירה במשחק

דנב החלה את קריירת המשחק שלה עוד כנערה. בשנת 1957 היא שיחקה בתפקיד קטן בסרטו של אנדרה הונובל, Les Collégiennes יחד עם אחותה הצעירה סילבי,  שהייתה שחקנית בילדותה כמו גם אחותה למחצה דניאל.
לאחר מכן הופיעה דנב בכמה סרטים של הבמאי רוז'ה ואדים. בשנת 1960 שיחקה בסרט בשם: L'Homme à femmes, שם ראה אותה הבמאי ז'אק דמי, שלאחר מכן יהיה אחראי לפריצתה כשחקנית. 
פריצת הדרך שלה חלה באמצע שנות השישים, כאשר שיחקה בסרט "מטריות שרבורג" בבימויו של ז'אק דמי (1964) ואחר כך ב"רתיעה" של רומן פולנסקי (1965) וב"יפהפית היום" של לואי בונואל (1967). סרטים אלו הפכו אותה לכוכבת בזכות עצמה, ואפשרו לה להחלץ מתדמית אחותה הקטנה של פרנסואז דורליאק, תדמית שגרמה לה במקור לצבוע את שיערה לבלונדיני ולאמץ את שם משפחתה של אמה. השתיים כיכבו בצוותא בסרט מצליח נוסף בבימויו של דמי, "העלמות מרושפור" (1967), שהוסרט זמן לא רב לפני מותה הטרגי של דורליאק בתאונת דרכים.
קתרין דנב המשיכה לקריירת משחק מצליחה הנמשכת גם במאה ה-21, כשתפקידיה הבולטים ביותר הם של נשים יפות ומרוחקות.

קריירה בתחומים נוספים

דנב הופיעה בעירום פעמיים במגזין פלייבוי (ב 1963 וב 1965). בשנת 1986 דנב השיקה את הבושם שלה - Deneuve. 
בשנים 1985-1989, תמונתה שימשה כדי לייצג את מריאן, דמות אלגורית שמקורה במהפכה הצרפתית ומסמלת את החירות והתבונה. בסוף שנות ה-70 של המאה ה-20 דנב שימשה כפרזנטורית של הבושם שאנל מספר 5, וגרמה לעלייה חדה במכירות הבושם בארצות הברית, עד כדי כך, שהעיתונות האמריקנית שנשבתה בקסמה, העניקה לה את התואר: האישה האלגנטית ביותר בעולם. בשנת 1983 חברת אמריקן הום פרודקטס שכרה את שירותיה כדי לייצג את קו מכירות הקוסמטיקה שלה. הצלם ריצ'רד אבדון צילם את הפרויקט הזה. דנב נחשבת במודל להשראה עבור המעצב איב סן-לורן אשר הלביש אותה בסרטים: Belle de Jour, La Chamade, La sirène du Mississipi, Un flic, Liza ו The Hunger. 
בשנת 1992, היא נעשתה הפרזנטורית של קו מוצרי טיפוח העור של סן-לורן. 
בשנת 2001 היא נבחרה לייצג את הפנים החדשים של לוריאל פריז. בשנת 2006 היא נבחרה להיות ההשראה של חברת מאק קוסמטיקס. 
בשנת 2007 היא החלה להופיע בפרסומות חדשות למזוודות של חברת לואי ויטון. 
במרץ 2013 היא נבחרה על ידי הגרדיאן לאחת מהמתלבשות הטובות ביותר מעל גיל 50. 
כיום דנב גם מעצבת משקפיים, נעליים, כרטיסי ברכה ועוד.
Those Were the Days

גרסת מרי הופקין

Those Were the Days היה סינגל הבכורה של הזמרת מרי הופקין והפיק אותו חבר הביטלס - פול מקרטני. הסינגל הגיע למקום הראשון במצעד הפזמונים בבריטניה, ולמקום השני במצעד הבילבורד הוט 100. ברחבי העולם נמכר הסינגל בלמעלה משמונה מיליון עותקים.
מקרטני והופקין גם יצרו גרסאות לשיר בספרדית, גרמנית, איטלקית וצרפתית. גם בישראל יצאה גרסה עברית ללהיט. את המילים תרגם מיקי הרטבי ואת השיר "כאלה היו הימים" ביצעה ב-1969 שולי נתן. מאוחר יותר ביצעו את השיר גם אבי טולדנו, גבי ברלין ומקהלת ״אנחנו כאן״.
שמואל אליעזר הלוי איידלס

רבי שמואל אליעזר הלוי איידלס (בכתיב ארכאי: איידלש או אידלש; בראשי תיבות: מהרש"א - מורנו הרב רבי שמואל איידלס; ה'שט"ו 1555 - ה'שצ"ב 1631 אוסטרואה), רב ומפרש התלמוד, מגדולי האחרונים. צאצא למשפחת קלונימוס, שייחוסה מגיע עד דוד המלך.

תולדות חייו

המהרש"א נולד לגיטל (ממשפחת מהר"ל מפראג) ולרבי יהודה הלוי בשנת ה'שט"ו בעיר קז'ימייז' שבממלכת פולין, ונודע כעילוי עוד בילדותו. הוא נישא לבתה של מרת איידל ליפשיץ (הלפרין) (אלמנתו של רבי משה ליפשיץ רבה של בריסק), והוא ואשתו פורנסו על ידי מרת איידל, שאף מימנה את הישיבה של המהרש"א; על כך היה תמיד מזכיר אותה כאמו השנייה, ולכן כונה "איידל'ס" (יידיש: של איידל). בשנת שס"ח 1608 נפטרה מרת איידל ועם מותה עבר לשמש כרב בחלם ליד לובלין. לפי ש.מ. חונס (תולדות הפוסקים), לאחר כהונתו בלובלין, כיהן כרב בטיקטין, אך יש שמקדימים את תקופתו בטיקטין לשנת שמ"ה. לאחר מכן שימש כרב באוסטרואה והקים שם ישיבה. השתתף בוועד ארבע ארצות בירוסלב, והיה חתום על תקנה שאסרה קניית משרות רבניות בשכר. התפרסם בחייו במעשי חסד רבים, על דלת ביתו היה רשום "דלתי לארח אפתחנו" (איוב). כמו כן היה משורר, וכתב כמה קינות על יהודים שנהרגו מעלילה. נפטר בה' בכסלו ה'שצ"ב (1631), ונקבר באוסטרואה.
חתנו היה ר' משה בן יצחק בונמש (נקרא גם רבי משה מלובמלא) ערך את פירושיו בספר "מהדורא בתרא" והוסיף הערות וחידושים משלו. בהקדמת הספר רשם את צוואת חותנו המהרש"א להפיק את חידושי ההלכות וחידושי האגדות זה לצד זה. תבנית זו נשמרה בדפוס וילנא.

פירוש המהרש"א

המהרש"א חיבר שני חיבורים על הש"ס: חידושי הלכות המבאר את החלק ההלכתי בתלמוד, וחידושי אגדות המפרש את אגדות חז"ל. חיבורים אלו צורפו לחיבור אחד בדפוסים והם משולבים זה בזה לפי סדר הדפים, כאשר החלק האגדי הודפס בגופן קטן יותר על מנת להבדיל בין שני החלקים. חיבור זה מודפס ברוב המהדורות של הש"ס, יחד עם פירוש מהר"ם וחכמת שלמה. בנוסף, חתנו רבי משה חיבר חיבור בשם "מהדורא בתרא" הכולל את חידושיו וחידושי חותנו. חיבור זה נדפס אף הוא ברוב מהדורות הש"ס.
פירושו של המהרש"א מתמקד בעיקר בתוספות, אבל לפעמים מפרש גם את הגמרא ורש"י. הספר נחשב לספר יסודי בלימוד תוספות עד כדי כך, שהוא משמש מדד ללומדי תוספות אם לימודם הובן להם על ידי השוואה עם הבנת המהרש"א, והחזון איש באגרותיו מדריך ללמוד מהרש"א כחלק עיקרי בלימוד. גם חכמי צפון אפריקה והמזרח החשיבו מאד את לימוד המהרש"א, לדוגמה, הרב עזרא עטיה הנהיג בישיבת פורת יוסף, שמיד לאחר לימוד התוספות ילמדו את פירוש המהרש"א כולו על הסדר. וכן נהגו בישיבות צפון אפריקה.
בספרו מרבה המהרש"א לחלוק על המהרש"ל. על המהרש"א נערכו מספר חיבורים, המפורסם שבהם הוא קרני ראם, המודפס לצד המהרש"א ברוב מהדורות הש"ס.
פדרציית השחייה האיטלקית

פדרציית השחייה האיטלקית (באיטלקית: Federazione Italiana Nuoto או בקיצור FIN) היא פדרציית שחייה הגדולה ביותר באיטליה המאגדת יותר מ-1200 מועדוני ספורט מים שונים. הפדרציה מאגדת בתוכה חמישה ענפי ספורט שונים: שחייה תחרותית, קפיצה למים, שחייה צורנית, שחייה במים פתוחים וכדורמים. הפדרציה נוסדה בשנת 1899.
נשיא הפדרצייה הוא פאולו ברלי, סנטור איטלקי אשר בעברו היה שחיין אולימפי מקצועי.